# 163. brigada HV

### Izvor: Wikipedija

163. brigada Hrvatske vojske je ustrojena u Dubrovniku koncem 1991. godine.

## [uredi] Povijest brigade

Početkom agresije na Hrvatsku ukazala se potreba za osnivanjem jedne postrojbe Hrvatske vojske čije bi zadaće bile braniti i obraniti šire područje Dubrovnika, od Konavala do Dubrovačkog primorja.

U svibnju 1991. godine u tadašnjoj Mjesnoj zajednici Gruž (danas gradski kotar), nekolicina domoljuba osniva prvi dragovoljački odred. Odred se sastojao isključivo od dragovoljaca koji su bili spremni braniti jug Hrvatske. U to vrijeme odred je bio nenaoružan, točnije samo rijetki pripadnici su posjedovali oružje i to uglavnom lovačke puške i pištolje. U rujnu iste godine u grad Dubrovnik stiže prvi manji kontigent naoružanja, pa se pripadnici odreda naoružavaju i nakon sedmodnevne obuke prva naoružana grupa sastavljena od 10-tak pripadnika 15. rujna 1991. godine kreće na prvi borbeni položaj u selo Bosanka na istočnoj padini brda Srđ. Nakon toga se, tijekom studenog 1991. godine, na području Dubrovnika osnivaju 1. i 2. pješačka bojna koje su bile pripojene 116. brigadi HV. Zapovjednik prve bojne je bio bojnik Eduard Čengija, a zapovjednik 2. bojne bojnik Krešo Klarić. Pripadnici ovih dviju bojni su bili raspoređeni duž cijele crte bojišta, od Konavala do sela Osojnik u dubrovačkom zaleđu. Postrojbe su u početku bilježile poraze protiv deseterostruko brojnijeg i isto toliko bolje naoružanog protvinika JNA i pripadnika četničkih postrojbi iz Crne Gore i istočne Hercegovine većinom Trebinjaca.

U studenom 1991. godine Dubrovnik je potpuno okupiran i blokiran od ostatka svijeta. 1. i 2. pješačka bojna su u to vrijeme brojale tek nekoliko stotina branitelja jer u Dubrovnik nije stiglo obećano naoružanje. Ove dvije postrojbe tada preuzimaju zadaće obrane samog grada i to: 1. pješačka bojna na potezu od hotela Belvedere do istočnog ulaza u grad i utvrde Imperijal na brdu Srđ, a 2. pješačka bojna položaje u selu Sustjepan, naselju Nuncijata te na Jadranskoj turističkoj cesti iznad naselja Gruž.

Ove dvije slabo naoružane postrojbe uspješno su odoljevale svim pokušajim neprijatelja da prodre u Dubrovnik. Dana 06.12.1991. godine, za vrijeme najžešćeg napada u dubrovačkoj povijesti, na prvim crtama obrane nalazilo se točno 163 branitelja, koji su potpomognuti topničkom vatrom malobrojnih minobacača uspjeli obraniti Dubrovnik.

Nedugo nakon toga napada osnovana je 163. brigada HV.

## [uredi] Akcije 163. brigade

Pripadnici 163. brigade su aktivno sudjelovali u obrani Dubrovnika te u svim akcijama čišćenja dubrovačkog zaleđa od operacije Tigar do operacije Vlaštica, a nakon ovih operacija 163. brigada prelazi u aktivnu obranu dosegnutih položaja koje je držala do veljače 1996. godine kada je veći dio pripadnika brigade razvojačen.

Tijekom Domovinskog rata poginulo je oko 100 pripadnika 163. brigade HV. Ratni zapovjednici 163. brigade su bili brigadir Veseljko Gabričević, a potom pukovnik Ante Elez.

## [uredi] Brigada danas

Danas brigada djeluje kao pričuvna postrojba Hrvatske vojske a nosi oznaku 630. domobranska pukovnija. Zapovjednik brigade je pukovnik Marko Mujan.

Dobavljeno iz "http://hr.wikipedia.org../../../1/6/3/163._brigada_HV_0e7d.html"

Kategorije: Postrojbe u Domovinskom ratu | Hrvatska vojska

##### Views

- Članak
- Razgovor
- Trenutna inačica

##### Traži